Парлямэнцкія выбары ў Славаччыне 2016 году

**Парля́мэнцкія вы́бары ў [[Славаччына|Слава́ччыне]] 2016 ро́ку** адбыліся 5 сакавіка. Паводле прапарцыйнай выбарчай сыстэмы былі абраныя 150 чальцоў Нацыянальнае рады. Кіроўная лева-папулісцкая партыя «Курс — сацыяльная дэмакратыя» (СМЭР) засталася найбольш прадстаўленай, аднак страціла абсалютную большасьць. Правацэнтрысцкі Хрысьціянскі дэмакратычны рух (ХДР) ня здолеў перасягнуць 5-адсоткавы бар’ер упершыню з часоў атрыманьня Славаччынай незалежнасьці ў 1993 року. Упершыню ў парлямэнт трапіла ўльтраправая нацыяналістычная Котлеба — Народная партыя «Наша Славаччына» (НПНС) з 8% галасоў.

## Выбарчая сыстэма
150 дэпутатаў Нацыянальнае рады былі абраныя паводле прапарцыйнай выбарчай сыстэмы без падзелу на выбарчыя акругі. Мінімальны парог для партыяў складаў 5%, для партыйных блёкаў — 7%. Выбары адбываліся паводле адкрытых сьпісаў, месцы вызначаліся па сыстэме Гагенбаха-Біфаша. Выбарцы маглі пазначыць да чатырох кандыдатаў са сьпісу партыі, за якую яны галасавалі.

Партыі, якія хацелі ўзяць удзел у выбарах, мелі зарэгістравацца за 90 дзён да дню выбараў і ўнесьці унёсак у памеры €17 000, які пасьля быў вернуты ўсім партыям, што набралі 2% ці больш адсоткаў галасоў. Браць удзел у галасаваньні мелі права ўсе грамадзяне Славаччыны, акрамя асуджаных крымінальнікаў (толькі за сур’ёзныя злачынствы); людзей, няздольных зьдзяйсьняць законныя дзеяньні (прызнаных душэўнахворымі) паводле выраку суду; маладзейшых за 18 гадоў. Вылучыцца кандыдатамі маглі ўсе сталыя грамадзяне дзяржавы ад 21 году і старэйшыя, акрамя вязьняў, асуджаных злачынцаў людзей, няздольных зьдзяйсьняць законныя дзеяньні (прызнаных душэўнахворымі) паводле выраку суду.

Выбарцы, якія ў дзень галасаваньня не маглі прысутнічаць на сваім выбарчым участку, маглі атрымаць сэртыфікат, які дазваляў прагаласаваць у любым іншым месцы. Выбарцы, якія ў дзень выбараў знаходзіліся па-за межамі Славаччыны, да 15 студзеня 2016 маглі запрасіць магчымасьць галасаваньня па пошце. Паводле зьвестак Цэнтарвыбаркаму, гэтай магчымасьцю скарысталіся каля 20 000 грамадзянаў Славаччыны за мяжой.

## Хада кампаніі
Дата выбараў была абвешчаная 12 лістапада 2015. 7 сьнежня 2015 Міністэрства ўнутраных справаў апублікавала сьпіс з 23 партыяў, зарэгістраваных на выбарах.

Выбары адбываліся на фоне мігранцкага крызісу ў Эўропе і антымігранцкай пазыцыяй кіроўнай партыі СМЭР. Страйкі настаўнікаў і мэдсёстраў, што адбыліся ў пачатку году, таксама аказалі нэгатыўны ўплыў на грамадзкую думку.

## Вынікі
Курс — сацыяльная дэмакратыя (СМЭР-СД) страціла 34 месцы і большасьць у Нацыянальнай радзе, аднак засталася найбуйнейшай прадстаўленай партыяй з 49 месцамі. Свабода і салідарнасьць (СіС) заняла другое месца з 21 месцам; Звычайныя людзі і незалежныя асобы (ЗЛІНА) — трэція зь 19 месцамі.

Хрысьціянскі дэмакратычны рух (ХДР) не пераадолеў 5-адсоткавы бар’ер і ўпершыню за гісторыю незалежнай Славаччыны страціў прадстаўніцтва ў парлямэнце. Скрайне правыя нацыяналістычныя Славацкая нацыянальная партыя (СНП) і Котлеба — Народная партыя «Наша Славаччына» (НПНС) атрымалі ў парлямэнце 15 і 14 месцаў адпаведна. Сярод іншых партыяў, што трапілі ў парлямэнт — Мы — сям’я, Мост і Сетка. Агульная яўка склала 59,8 %.

## Крыніцы

2016
Катэгорыя:2016 год у Славаччыне‎